A dal pozitív fogadtatásban részesült a zenei kritikusoktól, akiket lenyűgözte Gaga vokálja, a kompozíció drámaisága és a dalszerzés. Kereskedelmi szempontból világszerte óriási sikereket ért el, több mint húsz országban lett első, köztük az amerikai "Billboard" Hot 100-on is, ahol Gaga a negyedik elsőségét szerezte meg. Számos díjjal is elismerték a "Shallow"-t, így elnyerte "A legjobb eredeti filmbetétdalnak" járó Oscar-, és Golden Globe-díjakat, a "Legjobb filmzenéért" járó BAFTA-díjat, míg a "Legjobb dal" lett a Critics’ Choice Movie Awards-on. Négy Grammy-díjra is jelölték, köztük "Az év felvétele" és "Az év dala" kategóriákban is, győznie pedig "A legjobb popduó vagy -együttes teljesítményért" járó és A l"egjobb vizuális média számára írt dal" kategóriákban sikerült. A "Shallow"-t több alkalommal is előadták élőben, köztük a 61. Grammy-gálán és a 91. Oscar-gálán is, illetve Gaga a záródalként énekelte el az Enigma című Las Vegas-i rezidencia koncertsorozatán. 2020 decemberében a dalhoz készült videóklip átlépte az egymilliárdos megtekintést a YouTube videómegosztó oldalon. 2021 júniusáig bezárólag a "Shallow" a Spotify 23. legtöbbet streamelt dala, emellett minden idők legkelendőbb kislemezei közt szerepel.